text: Mand dømt for 25 indbrud i sommerhuse 
  21 august 2015 kl. 15.38
  En polsk mand har fået halvandet års fængsel for en række indbrud i sommerhuse ved Vestkysten.
  En polsk mand er fredag gjort ansvarlig for en bølge af indbrud i sommerhuse på Vestkysten, og straffen er fastsat til fængsel i et år og seks måneder.
  Især tyske turister blev plaget, da de mistede kameraer, playstations, mobiltelefoner og andre ting, mens de var på ferie i Danmark.
  I alt blev der begået op mod 70 indbrud, som ifølge politiet menes at være begået af samme gruppe. De plyndrede sommerhuse ligger mellem Blåvand og Hvide Sande.
  En del af affæren blev blotlagt i fredagens dom, hvor den 33-årige polske mand blev fundet skyldig i en række forhold. I alt blev han dømt for 25 indbrud og tre forsøg på indbrud, oplyser anklageren i sagen til Ritzau.
  Oveni straffen udvises han af Danmark og må ikke vise sig på dansk jord i de næste 12 år. Han har været varetægtsfængslet siden slutningen af marts.
  Desuden var mandens svigerinde tiltalt for medvirken til hæleri.
  Anklagen skyldes det kup, som betjente gjorde, da de i marts stoppede en VW Passat proppet med stjålne sager.
  Men domsmandsretten har frifundet kvinden, oplyser retten.
  Til gengæld er manden fundet skyldig for hæleri med hensyn til tyvekosterne i bilen.
  Den 33-årige har udbedt sig betænkningstid med hensyn til en eventuel anke til Vestre Landsret.
  